क्या यह विज्ञान का मखौल नहीं : आरोप से बचने के लिए हर झूठ को विज्ञान का लबादा ओढ़ना पड़ता है. चुनावी सर्वेक्षणों को भी शोधकार्य, यानी विज्ञान बताया जाता है. चुनावी आंकड़ों के इस सांख्यिकीय विश्लेषण को सैफोलॉजी कहते हैं, और यह काम करने वाले खुद को विज्ञानी कहते हैं. वे खुद को सांख्यिकी और राजनीति विज्ञान का विशेषज्ञ कहलाना चाहते हैं. उनकी मुद्रा किसी भौतिक विज्ञानी या रसायनशास्त्री से कम नहीं होती. लेकिन दिक्कत यह है कि उनके आकलन विज्ञान के आकलन की तरह शुद्ध नहीं होते. उनके तराजू पता नहीं कैसे हैं कि एक दुकान से चुनावी माहौल तुलवाओ तो एक किलो वज़न आता है और दूसरी दुकान पर वह डेढ़ किलो निकलता है. विज्ञान में तो ऐसा नहीं होता. सांख्यिकी भी अपने अनुमान के गलत होने की जो सीमा बताती है, वह तीन चार फीसदी से ज़्यादा नहीं होती.